Матю Пери
Матю Лангфорд Пери () е канадско-американски телевизионен и филмов актьор, продуцент и сценарист, номиниран за „Златен глобус“, „Сателит“ и четири награди „Еми“. Пери е най-известен с ролята на Чандлър Бинг в хитовия сериал „Приятели“. Други известни филми с негово участие са „Бързата работа“, „Девет ярда“, „Призовка за Сара“, „Десет ярда“ и „Историята на Рон Кларк“.

Детство и младежки години 
Матю Пери е роден на 19 август 1969 г. в Уилямстаун, Масачузетс, САЩ, в семейството на журналистката Сюзан Пери и актьора Джон Бенет Пери. Родителите му се развеждат докато е още бебе и Матю се премества да живее в Отава, Канада с майка си. В Канада майка му работи като прессекретар на канадския министър-председател Пиер Трюдо.

Матю учи първо в училището „Рокклиф Парк“, а след това в колеж „Ашбъри“ в Отава. Като юноша Матю тренира тенис на корт и става юношески играч от висок ранг. Той има намерение да започне професионална тенис кариера, но по-късно след като се премества да живее в Лос Анджелис при баща си, решава да се насочи към актьорството.

Кариера 
В началото на 80-те години Пери играе малки роли в няколко телевизионни продукции. Пробивът му е през 1987 г. с главна роля в телевизионния сериал „Втори шанс“. Следват още няколко сериала и филми.

Голяма популярност му носи ролята на Чандлър Бинг в сериала „Приятели“, сниман от 1994 до 2004 г.

През 1997 г. се снима със Салма Хайек във филма „Бързата работа“. Между 1999 и 2004 г. участва в комедиите „Танго за трима“, „Девет ярда“ и „Десет ярда“. През 2002 се снима във филма „Призовка за Сара“, където му партнира Елизабет Хърли.

От 2006 до 2007 г. играе Мат Алби в сериала „Студио 60“, а през 2009 г. участва във филма „Отново на 17“ със Зак Ефрон.

Общо в кариерата си е номиниран четири пъти за награда „Еми“. През 2002 г. е номиниран за „Еми“ в категория „главна мъжка роля“ за сериала „Приятели“, през 2003 и 2004 г. е номиниран в категория „гост актьор“ за „Западното крило“, а през 2007 г. е номиниран в категория „главна мъжка роля“ за телевизионния филм „Историята на Рон Кларк“.

В периода 2015 – 2017 г. Пери играе Оскар Мадисън в ситкома „Странната двойка“, базиран на едноименната пиеса на драматурга Нийл Саймън.

Написва и изпълнява главната роля в пиесата „Краят на копнежа“, която се играе на Уест Енд през 2016 г.

Пери и петимата му колеги от сериала „Приятели“ участват в „Приятели: Отново заедно“ по Ейч Би Оу Макс през 2021 г.

Личен живот 
През 1996 г. има любовна връзка с Джулия Робъртс. През 2003 г. има връзка с актрисата Лорън Греъм. От 2006 до 2012 г. има любовна връзка с актрисата Лизи Каплан.

Други дейности 
През 2022 г. автобиографичният му роман „Приятели, любовници и голямото ужасно нещо“ излиза на пазара. В него Пери говори за своите лични връзки, кариера, както и за борбата с неговата зависимост към наркотиците.

Смърт 
На 28 октомври 2023 г., след подаден сигнал, полицаи откриват 54-годишния Матю Пери мъртъв в джакузито в дома си в Лос Анджелис. Оставя след себе си своите родители.

Избрана филмография 
 „Втори шанс“ (сериал, 1987 – 1988)
 „Една нощ от живота на Джими Риърдън“ (1988)
 „Танци до зори“ (тв филм, 1988)
 „Тя е неуправляема“ (1989)
 „Сидни“ (сериал, 1990)
 „Кой е шефът тук?“ (сериал, 1990)
 „Наричай ме Ана“ (тв филм, 1990)
 „Бевърли Хилс, 90210“ (сериал, 1991)
 „Приятели“ (сериал, 1994 – 2004)
 „Паралелни животи“ (тв филм, 1994)
 „Шоуто на Джон Ларокет“ (сериал, 1995)
 „Карълайн в града“ (сериал, 1995)
 „Бързата работа“ (1997)
 „Почти герои“ (1998)
 „Танго за трима“ (1999)
 „Девет ярда“ (2000)
 „Хлапакът“ (2000)
 „Али Макбийл“ (сериал, 2002)
 „Призовка за Сара“ (2002)
 „Западното крило“ (сериал, 2003)
 „Десет ярда“ (2004)
 „Смешно отделение“ (сериал, 2004)
 „Историята на Рон Кларк“ (тв филм, 2006)
 „Студио 60“ (сериал, 2006 – 2007)
 „Безчувствен“ (2007)
 „Птиците на Америка“ (2008)
 „Отново на 17“ (2009)
 „Детска болница“ (сериал, 2011)
 „Слънчасали“ (сериал, 2011)
 „Добрата съпруга“ (сериал 2012 – 2013)
 „Смело напред“ (сериал 2012 – 2013)
 „Агнешко“ (сериал, 2014)
 „Странната двойка“ (сериал, 2015 – 2017)
 „Семейство Кенеди: След Камелот“ (2017)
 „Приятели: Отново заедно“ (2021)

Бележки

Външни препратки 

 
 

Американски актьори и актриси
Канадски актьори и актриси
Американски автобиографи
Американски драматурзи
Удавници